Sörvadászat: Harviestoun Old Engine Oil
2013. október 1., Tallinn (üveges)
Hát ez is egy jó ideje függőben lévő jegyzet volt, mert valahogy "elvesztek" a jegyzethez tartozó képek, s magában a jegyzetben a sör neve meg nem volt feltüntetve. No mindegy, az a lényeg, hogy végül azért előjött, így már a maga teljességében készülhet el ez a rövid bejegyzés...
A Harviestoun főzde egy viszonylag fiatal skót főzde, mindössze 1983-ig kell visszamennünk az időben, ha a történeti részt boncolgatjuk. Ez önmagában egy érdekes történet, s majd ha időm engedi, vissza is térek majd rájuk, ehhez kétség sem férhet...
Mivel az elmúlt több mint 30 évben volt idejük egy egész jól skálázott portfóliót és arculatot kialakítani, így nem meglepő az üveg formájának és címkéjének letisztultsága, mint ahogy az sem, hogy volt idő a receptek kiérlelésér is. A "jó öreg motorolaj" egy gazdag ízvilágú sűrű porter, amelynek keserűsége 40 IBU környékén van, amit Galena, East Kent Goldings, Fuggles komlókkal sikerült elérni. Érdekes módon a szokásos árpamaláta mellett kerül a sörbe zab is, tán ez okozza a kicsit kilógó édeskés ízjegyet, amit nem tudtam az első pillanatban hova tenni. Mindenesetre a kesernyés íz szépen el van simítva...
Alkoholfokra 6 % az üvegben tárolt verzió, az érlelés során ez csak 4,7 körül alakul. Pohárba öntve a sör sűrű, nagyon kevés szánsav van jelen, a hab és az állag mégis krémes, és a habra nézve tartós. A hab színe kávés, majdnem feketés, s a kávé az ízben is szépen megjelenik, mellette pedig étcsokoládé. Egy jófajta desszert mellé szerintem kiváló párosítás.
Címkék: 7, 8, Black ale, Harviestoun, Nagy-Britannia, Porter, Skócia, Tallinn, Teszt, Üveges